b'\n_START_ARTICLE_\nJalkapallokirja\n_START_PARAGRAPH_\nJalkapallokirja on vuodesta 1933 l\xc3\xa4htien ilmestynyt Suomen Palloliiton julkaisema tilasto- ja vuosikirja. Kirjan painosm\xc3\xa4\xc3\xa4r\xc3\xa4 on ollut 2\xc2\xa0500 kappaletta (2008) ja sen vastaavana toimittajana on toiminut 1998 l\xc3\xa4htien Heidi Soininen. Monina vuosina apuna on ollut Jussi Eskola._NEWLINE_Vuosittain ilmestyv\xc3\xa4 noin 500-sivuinen Jalkapallokirja sis\xc3\xa4lt\xc3\xa4\xc3\xa4 edellisen kauden tulokset ja tilastot Suomen kansallisista jalkapallosarjoista. Kansainv\xc3\xa4lisest\xc3\xa4 jalkapallosta mukana ovat kaikki arvoturnaukset sek\xc3\xa4 kansainv\xc3\xa4liset seurajoukkueiden turnaukset. Kirja ei sis\xc3\xa4ll\xc3\xa4 ulkomaisia kansallisia sarjoja. Suomesta mukana ovat miesten, naisten ja junioreiden sarjat. Kirjassa on my\xc3\xb6s tulevan kauden sarjaohjelmat. Lis\xc3\xa4ksi kirja sis\xc3\xa4lt\xc3\xa4\xc3\xa4 vanhoja tilastoja, muun muassa Suomen maaottelut sek\xc3\xa4 maajoukkuepelaajat eri ik\xc3\xa4luokissa. Jalkapallokirjassa on my\xc3\xb6s p\xc3\xa4iv\xc3\xa4st\xc3\xa4 p\xc3\xa4iv\xc3\xa4\xc3\xa4n -tyyppinen katsaus edellisen vuoden t\xc3\xa4rkeimpiin jalkapallouutisiin Suomesta ja ulkomailta._NEWLINE_Ensimm\xc3\xa4isen, vuonna 1933 ilmestyneen Jalkapallokirjan kokosi tunnettu urheilutoimittaja Hugo Valpas. H\xc3\xa4n julkaisi Vaasassa ilmestynytt\xc3\xa4 kirjaa aina vuoteen 1945 saakka. Vuosina 1936\xe2\x80\x931939 kirja ilmestyi nimell\xc3\xa4 Pallokirja. Vuonna 1946 p\xc3\xa4\xc3\xa4toimittajaksi tuli John Gustafsson ja kirjaa alkoi kustantamaan Suomen Palloliitto. Vuosina 1976\xe2\x80\x932000 Jalkapallokirjan p\xc3\xa4\xc3\xa4toimittajana oli SPL:n tiedotusp\xc3\xa4\xc3\xa4llikk\xc3\xb6n\xc3\xa4 pitk\xc3\xa4\xc3\xa4n ty\xc3\xb6skennellyt Esko S. Lahtinen._NEWLINE_Jalkapallokirjan lis\xc3\xa4ksi Suomessa julkaistaan my\xc3\xb6s muiden palloilulajien vuosikirjoja. J\xc3\xa4\xc3\xa4pallokirjaa on julkaistu vuodesta 1947 l\xc3\xa4htien ja J\xc3\xa4\xc3\xa4kiekkokirjaa vuodesta 1961. Pentti Salmen toimittama Koripallokirja ilmestyi vuosina 1970\xe2\x80\x932010.'